Dôvodová  správa 

	V zmysle uznesenia vlády SR č. 453 zo 7. júla 1998 Ministerstvo dopravy, pôšt a telekomunikácií Slovenskej republiky (MDPT SR) v roku 1998 vyhlásilo „Program obnovy vozidlového parku“  (Program) pre subjekty vykonávajúce verejnú autobusovú dopravu, za účelom podpory pri obnove vozidlového parku. 

	Ministerstvo dopravy, pôšt a telekomunikácií, ako vyhlasovateľ programu navrhuje  pokračovať vo vyhlásenom Programe obnovy vozidlového parku z roku 1998. MDPT SR nepredpokladá, že zo strany dopravcov bude záujem o nákup autobusov za podmienok Programu z roku 1998. Dopravné spoločnosti  sú v súčasnej dobe v zlej ekonomickej situácii a podmienky nákupu autobusov sú už nevyhovujúce. Z tohoto dôvodu  MDPT predkladá vláde SR na schválenie znenie Programu aktualizované na súčasné ekonomické podmienky.   Cieľom programu bude aj naďalej  prispieť k obnove autobusov u subjektov vykonávajúcich  hromadnú pravidelnú prímestskú a mestskú autobusovú dopravu  realizovanú nákupom vozidiel z domácej výroby i zahraničnej výroby. 
	
Uznesením  vlády  SR č. 536/2001 z 12. mája 2001 schválila vláda SR uvolnenie volných finančných zdrojov  vo výške  16, 1 mil. Sk z rezortného Programu obnovy  a použitie na nákup autobusov formou príspevku na každý zakúpený autobus  pre podniky vykonávajúce verejnú autobusovú dopravu v zmysle Zmluvy o zverení a účelovom využívaní finančných prostriedkov zo dňa 5.6.1998 so Slovenskou záručnou a rozvojovou bankou š. p. ú. Z dôvodu iných priorít vlády SR pre rok 2002 neboli v štátnom rozpočte vyčlenené investičné dotácie na obnovu autobusov. Je predpoklad, že čiastka 16,1 mil. Sk bude v roku 2002 jediným finančným zdrojom na obnovu autobusov medzimestského prevedenia.

V súvislosti s uvedeným je potrebné predovšetkým splniť podmienku  § 5 ods. 3 zákona č. 231/1999 Z. z. o štátnej pomoci  v znení zákona č. 434/2001 Z. z., ktorým sa mení a dopĺňa zákon č.  231/1999 Z. z. o štátnej pomoci, že štátnu pomoc je  možné poskytnúť iba  na programy schválené vládou SR.